b'\n_START_ARTICLE_\nDavorin Rov\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nDavorin Rov\xc5\xa1ek se je rodil 17. novembra 1867 v Gabrjah pri Morav\xc4\x8dah. Na Dunaju se je \xc5\xa1olal za fotografa na U\xc4\x8dnem in raziskovalnem zavodu za fotografijo in opravljal prakso v ateljeju Pokorny. Po vrnitvi je imel 1894 prvo razstavo svojih fotografskih izdelkov na porcelanu in papirju, ter drugih slik v raznih barvah na pigmentu. Naprej je delal v Morav\xc4\x8dah, od 1896 je imel atelje Ljubljani. Mnogo njegovih pokrajinskih fotografij je postalo motiv na prvih slovenskih razglednicah. Bil je tudi odli\xc4\x8den portretist in fotografiral mnoge znane Slovence tistega \xc4\x8dasa (Jakob Missia, Anton A\xc5\xa1kerc itd.)._NEWLINE_Razvoj fotografije in pojav kinematografije ob koncu 19. stoletja je spodbudil Rov\xc5\xa1aka, da se je odpravil v Pariz, kjer prou\xc4\x8dil poslovanje prvih kinematografov in nato za\xc4\x8del v Ljubljani 1906 ob 10-letnici kinematografije predvajati filme v Elektro-kinoskopu naprej v dvorani hotela Union, nato pa v hotelu Ilirija. Tako je postal prvi slovenski kinematografski podjetnik in za\xc4\x8detnik stalnega kina na Slovenskem. Posel mu je po nekaj predstavah, zaradi zastarelih filmov in predragih vstopnic, propadel._NEWLINE_Ponovno je predvajal filme 1907 s sodelovanjem francoskim podjetjem Path\xc3\xa9 fr\xc3\xa8res v Ljubljani na Turja\xc5\xa1kem trgu v kinu Cin\xc3\xa9matographe-th\xc3\xa9\xc3\xa2tre-fran\xc3\xa7ais. Tudi tega je moral zapreti, tokrat zaradi konkurence, saj sta takrat v Ljubljani svoja vrata odprla dva nova stalna kinematografa._NEWLINE_Leta 1908 je skupaj z bratom ustanovil prvi slovenski potovalni kinematograf in z njim obiskoval z njim mesta in trge na Kranjskem. Svoje prvotne zamisli, da bi tudi sam za\xc4\x8del snemati filme, ni mogel nikoli uresni\xc4\x8diti. Umrl je v Ljubljani 29. januarja 1949.'